Clanwilliam-blommeskou gekanselleer weens droogte(Argieffoto) Foto: Marianne Styan Clanwilliam se jaarlikse blommeskou moes vanjaar gekanselleer word weens die erge droogte in die gebied. Dié blommeskou sou vanaf 25 Augustus tot 2 September in die historiese Blommekerk plaasgevind het. “Dit is met ’n swaar hart dat ons uiteindelik besluit het om die skou te kanselleer,” het Alida Stone, voorsitter van die Clanwilliam-blommeskou-komitee, gesê. “Die erge droogte, wat die hele land ervaar, het veroorsaak dat baie van ons blomme en plante eers veel later sal blom. Ons het nie genoeg blomme om ŉ goeie vertoning vir die skou saam te stel nie.” Die besluit om die blommeskou te kanselleer volg ná ’n week lange besluitnemingsproses deur al die betrokke partye. Daar word jaarliks ongeveer 400 verskillende soorte blomme gepluk vir die kleurvolle vertoning in die historiese kerk. “Ons hoofprioriteit is die bewaring van die blomme; ons kan nie die blomme pluk wanneer dit nie volop is nie,” het Stone gesê. Volgens Rike du Plessis, bewaringsbestuurder van Cape Nature Cederberg, is die reënvalsyfer vir die eerste sewe maande van 2017 die swakste die afgelope 64 jaar. “As die gemiddelde reënvalsyfer aanhou volgens die huidige patroon, sal ons nie eens 300 mm teen die einde van die jaar kry nie.” Al die ander aktiwiteite wat met die fees gepaardgaan, gaan egter voort. Daar sal musiekkonserte, kunskompetisies, staproetes en stalletjies wees. “Ons werk ook aan ŉ oudiovisuele skou wat in die Ou Tronk-museum in Clanwilliam sal plaasvind. Dit sal besoekers wys hoe die blommeuitstalling in die Blommekerk saamgestel word. Dít sal elke uur vertoon word. “Die dorp, die mense, restaurante en plaaslike besighede kan nie wag om die besoekers te verwelkom nie,” het Stone gesê.